इंदौर। किंग्स इलेवन पंजाब और रॉयल चैलेंजर्स बंगलोर के बीच आईपीएल-10 का मैच सोमवार रात 8 बजे से होलकर स्टेडियम में खेला जाएगा। पंजाब यहां अपने पिछले मैच में राइजिंग पुणे सुपरजाइंट्स को मात दे चुकी है। अब उसे शीर्ष खिलाड़ियों की चोटों से जूझ रही आरसीबी के खिलाफ जीत की उम्मीद रहेगी। हालांकि इंदौरी प्रशंसकों को चोटिल विराट कोहली, एबी डी’विलियर्स की बल्लेबाजी देखने नहीं मिलेगी, लेकिन वह उम्मीद करेंगे कि क्रिस गेल व शेन वॉटसन का बल्ला रन उगले।
रॉयल चैलेंजर्स के क्रिस गेल इंदौर में सोमवार को टी-20 क्रिकेट में 10,000 रन पूरे कर सकते हैं। इसके लिए उन्हें सिर्फ 25 रनों की जरूरत है। ऐसा करने वाले वे दुनिया के पहले क्रिकेटर होंगे। अभी गेल के 288 मैचों में 9975 रन हैं। 10 हजार रनों के आंकड़े से इंदौर का खास नाता रहा है। इससे पहले 31 मार्च 2001 को वन-डे में सचिन तेंडुलकर ने 10 हजार रन इंदौर में ही पूरे किए थे और ऐसा करने वाले वे दुनिया के पहले बल्लेबाज थे। तब मैच नेहरू स्टेडियम में हुआ था, अब होलकर स्टेडियम में होगा।